b'\n_START_ARTICLE_\nJoaquim Zamacois i Soler\n_START_SECTION_\nBiografia\n_START_PARAGRAPH_\nFill de pare basc i mare catalana, i amb l\'oncle Eduardo un artista d\'anomenada, de ben petit la fam\xc3\xadlia s\'establ\xc3\xad a Barcelona. Zamacois estudi\xc3\xa0 al Conservatori del Liceu del que, temps a venir, esdevindria professor de solfeig, harmonia, contrapunt, fuga i composici\xc3\xb3 (1914). Tamb\xc3\xa9 enseny\xc3\xa0 a l\'Escola Municipal de M\xc3\xbasica de Barcelona, instituci\xc3\xb3 de la que en fou director des del 1946 fins a la jubilaci\xc3\xb3 el 1965; mentre ocupava aquest c\xc3\xa0rrec, cre\xc3\xa0 la c\xc3\xa0tedra de tible i tenora (1948) i visqu\xc3\xa9 el canvi de nom de la instituci\xc3\xb3 per l\'actual de Conservatori Superior Municipal de M\xc3\xbasica de Barcelona (13 de juliol de 1949). En els anys 20, exerc\xc3\xad tamb\xc3\xa9 de pianista._NEWLINE_Entre 1917 i 1930 escriv\xc3\xad gran nombre de cuplets, alguns de molt populars, que cantaren artistes del Paral\xc2\xb7lel com Pilar Alonso i Raquel Meller molts dels quals sign\xc3\xa0 I. Casamoz (transposici\xc3\xb3 de les lletres del seu cognom) o J. Casamoz. Les lletres dels seus cuplets acostumaren a ser de Mari\xc3\xa0 Golobardas de la Torre i de Juan Misterio, pseud\xc3\xb2nim de Joan Casas i Vila. Zamacois tamb\xc3\xa9 compongu\xc3\xa9 can\xc3\xa7ons a partir de poemes de Josep Maria de Sagarra, Josep Carner, Clementina Arderiu, Joan Maria Guasch i Joan Maragall._NEWLINE_Nena \xc3\xa9s el t\xc3\xadtol d\'un cuplet seu i lletra de Pedro Puche, qui l\'escriv\xc3\xad amb el pseud\xc3\xb2nim I. Casamoz. La seva lletra - "Jur\xc3\xb3 amarme un hombre sin miedo a la muerte... Nena, me dec\xc3\xada ciego de pasi\xc3\xb3n, Nena que llenas mi vida de ilusi\xc3\xb3n..."-  \xc3\xa9s una de les m\xc3\xa9s famoses d\'aquest g\xc3\xa8nere. _NEWLINE_Compagin\xc3\xa0 la seva tasca com a professor de m\xc3\xbasica amb la d\'autor de molts llibres per a l\'ensenyament de la m\xc3\xbasica, tant en solitari com en col\xc2\xb7laboraci\xc3\xb3 amb altres m\xc3\xbasics i professors. Va ser coautor del popular\xc3\xadssim m\xc3\xa8tode solfeig LAZ (nom tret de les inicials dels autors: Joan Baptista Lambert, Frederic Alfonso i Joaquim Zamacois). Tamb\xc3\xa9 compongu\xc3\xa9 una Teoria de la m\xc3\xbasica (amb un m\xc3\xadnim de 27 edicions), un Curso de solfeo (el primer curs, 52 edicions!), un Tratado de armon\xc3\xada i altres._NEWLINE_\xc3\x89s autor d\'obres simf\xc3\xb2niques, sarsueles, per a piano i gran quantitat de can\xc3\xa7ons. Alguns dels seus deixebles han estat Rom\xc3\xa0 Al\xc3\xads, Xavier Boliart, Narc\xc3\xads Bonet, Agust\xc3\xad Coh\xc3\xad i Grau, Josep Maria Damunt, Al\xc3\xadcia de Larrocha, Antoni P\xc3\xa9rez i Sim\xc3\xb3, Robert de la Riba, Antoni Ros-Marb\xc3\xa0, Merc\xc3\xa8 Torrens, Adolf Caban\xc3\xa9.'